b'\n_START_ARTICLE_\nHarry Redknapp\n_START_SECTION_\nSpillerkarriere\n_START_PARAGRAPH_\nRedknapp startede i 1965 en relativ anonym spillerkarriere i West Ham United, hvor han blev overskygget af legenderne Bobby Moore, Geoff Hurst og Martin Peters der \xc3\xa5ret efter var med til at sikre England deres hidtil eneste VM-titel, med tre m\xc3\xa5l fra Hurst, og et fra Peters i finalen, og med Moore som anf\xc3\xb8rer.\n_START_SECTION_\nBournemouth\n_START_PARAGRAPH_\nI 1982 endte han sin aktive karriere, og blev assisterende manager for Bournemouths dav\xc3\xa6rrende manager David Webb. Halvvejs gennem s\xc3\xa6sonen 1982/83 valgte Webb at forlade Bournemouth til fordel for Torquay United, hvorefter Redknapp meldte sin interesse for jobbet som manager, men det gik i stedet til Don Megson. Megson holdt dog ikke l\xc3\xa6nge i jobbet, og blev fyret i slutningen af 1983 med Bournemouth under nedrykningsstregen i 3. division, hvorefter Redknapp blev udpeget som ny manager. Herefter vendte tingene, og allerede i januar 1984 gjorde Redknapp sig bem\xc3\xa6rket i fodbold-England, da hans Bournemouth-hold slog de forsvarende FA Cup-vindere fra Manchester United ud i 3. runde af turneringen. Siden blev der lidt mere stille omkring Redknapp, inden han i 1987 sikrede Bournemouth oprykning til 2. division. Her blev de til 1989 hvor de rykkede ned. Redknapp endte sin karriere som Bournemouth-manager i 1992.\n_START_SECTION_\nWest Ham United\n_START_PARAGRAPH_\nF\xc3\xb8r s\xc3\xa6sonen 1992/93 blev Redknapp udpeget som assistent for den dav\xc3\xa6rrende West Ham-manager Billy Bonds, en rolle han havde frem til august 1994, hvor Bonds blev rykket op i en administrativ rolle, hvilket banede vejen for, at Redknapp kunne blive hans afl\xc3\xb8ser som manager, et job han allerede i 1989 var sat i forbindelse med. P\xc3\xa5 dav\xc3\xa6rrende tidspunkt var West Ham en "elevator-klub", der det ene \xc3\xa5r rykkede op i den bedste r\xc3\xa6kke, for s\xc3\xa5 \xc3\xa5ret efter at rykke ned igen. Under Redknapp etablerede West Ham sig dog i Premier League, bl.a. med god hj\xc3\xa6lp fra klubbens ungdomsakademi, der skabte senere stjerner som Frank Lampard, Rio Ferdinand, Joe Cole, Michael Carrick og Jermain Defoe. S\xc3\xa6sonen 1998/99 blev den bedste for Redknapp i West Ham, hvor det blev til en imponerende 5. plads, den h\xc3\xb8jeste i Premier League-sammenh\xc3\xa6ng (klubben blev nr. 3 i den gamle 1. division i 1986). I sommeren 1999 vandt West Ham Intertoto Cuppen, og kvalificerede sig dermed til UEFA Cuppen uden st\xc3\xb8rre succes. Efter et par middels\xc3\xa6soner stoppede Redknapp som West Ham-manager i maj 2001.\n_START_SECTION_\nPortsmouth\n_START_PARAGRAPH_\nAllerede i sommeren 2001 var Redknapp tilbage i fodboldverdenen, denne gang som director of football i Portsmouth. Han blev f\xc3\xa5 m\xc3\xa5neder senere rygtet til Leicester City som afl\xc3\xb8ser for den fyrede manager Peter Taylor, han endte dog med at blive i Portsmouth i sin rolle, indtil klubben fyrede manageren Graham Rix i marts 2002. Redknapp blev udpeget som afl\xc3\xb8ser, og endte s\xc3\xa6sonen acceptabelt. S\xc3\xa6sonen 2002/03 skulle dog blive en helt anden snak, og Portsmouth rykkede s\xc3\xa5ledes op i Premier League som vindere af 1. division. Portsmouth klarede sig fint i deres f\xc3\xb8rste Premier League-s\xc3\xa6son, og var p\xc3\xa5 intet tidspunkt i fare for at rykke ned. S\xc3\xa6sonen 2004/05 blev noget mere turbulent for Redknapp, der f\xc3\xb8rst forlod Portsmouth i november 2004 grundet uenighed med klubbens ejer Milan Mandari\xc4\x87 omkring hans assistent Jim Smith, og ans\xc3\xa6ttelsen af kroaten Velimir Zajec som director of football.\n_START_SECTION_\nSouthampton\n_START_PARAGRAPH_\nBare f\xc3\xa5 uger efter stoppet i Portsmouth var Redknapp dog tilbage som manager, men det blev ikke uden kontroverser, da hans nye arbejdsgiver var Portsmouths \xc3\xa6rkerival Southampton, hvilket naturligt nok skabte harme blandt Portsmouths fans. Allerede p\xc3\xa5 dette tidspunkt havde Southampton haft to managers (Paul Sturrock og Steve Wigley), og sejlede rundt i bunden af Premier League. Hans opgave var kort og godt at redde klubben fra nedrykning, noget han dog ikke form\xc3\xa5ede, hvilket endte Southamptons 27 \xc3\xa5r som medlem af det fine selskab. Han blev dog i manager-s\xc3\xa6det, og skulle f\xc3\xa5 Southampton tilbage i Premier League, noget der ikke s\xc3\xa5 ud til at lykkedes i de f\xc3\xb8rste m\xc3\xa5neder. Southamptons chairman, Rupert Lowe, ans\xc3\xa6tte i denne periode Sir Clive Woodward som en af tr\xc3\xa6nerne i klubbens 1. holdstrup, noget der ikke behagede Redknapp grundet det faktum, at Woodward mest var kendt for at v\xc3\xa6re manden bag Englands VM-triumf i rugby i 2003. Efter Portsmouths fyring af franskmanden Alain Perrin som klubbens manager, gik der ikke l\xc3\xa6nge, f\xc3\xb8r Redknapp sagde op i Southampton, og vendte "hjem" til Portsmouth i december 2005.\n_START_SECTION_\nTilbagevenden til Portsmouth\n_START_PARAGRAPH_\nHan vendte i december 2005 tilbage til et Portsmouth-hold, der var t\xc3\xb8mt for selvtillid, og lignede et godt bud p\xc3\xa5 en nedrykker, men takket v\xc3\xa6re den nye ejer Alexandre Gaydamaks penge, form\xc3\xa5ede Redknapp at holde Portsmouth oppe i Premier League. S\xc3\xa6sonen 2006/07 blev anderledes god for Portsmouth, der sluttede p\xc3\xa5 en 9. plads, klubben h\xc3\xb8jeste placering i den bedste r\xc3\xa6kke siden 50\'erne. Den f\xc3\xb8lgende s\xc3\xa6son skulle dog vise sig at bringe mere, end bare en god ligaplacering. I marts 2008 skulle Portsmouth op imod Manchester United, klubben Redknapp havde sendt ud af FA Cuppen b\xc3\xa5de som Bournemouth-manager 24 \xc3\xa5r tidligere, og som West Ham-manager i 2001, i kvartfinalen af FA Cuppen. Trods et massivt overtag fra hjemmeholdet (der siden b\xc3\xa5de vandt Premier League og Champions League den s\xc3\xa6son) p\xc3\xa5 Old Trafford, lykkedes det ghanseren Sulley Muntari at score til slutresultatet 1-0 p\xc3\xa5 straffe, og sende Portsmouth videre til semifinalen, hvor 1. divisionsklubben West Bromwich Albion ogs\xc3\xa5 blev nedlagt med 1-0. Dermed var Portsmouth klar til deres f\xc3\xb8rste FA Cup-finale i 69 \xc3\xa5r. I finalen skulle Portsmouth op imod den walisiske klub Cardiff City, der trods god fight m\xc3\xa5tte se Portsmouth l\xc3\xb8fte trof\xc3\xa6et efter endnu en 1-0 sejr, og dermed vandt Redknapp sit f\xc3\xb8rste trof\xc3\xa6 som manager, og blev samtidig den f\xc3\xb8rste engelske manager siden Joe Royle i 1995, til at vinde FA Cuppen.\n_START_SECTION_\nTottenham Hotspur\n_START_PARAGRAPH_\nI oktober 2008 fyrede Tottenham Hotspur deres manager, spanieren Juande Ramos, efter en katastrofal start p\xc3\xa5 Premier League-s\xc3\xa6sonen, og Redknapp blev hurtigt udpeget som ny manager, hvilket kostede "Spurs" \xc2\xa35 mio. i kompensation til Portsmouth. Ligesom i Southampton tre \xc3\xa5r tidligere var sagen klar, klubben skulle reddes fra nedrykning, og modsat i Southampton lykkedes det denne gang uden st\xc3\xb8rre problemer. I marts 2009 f\xc3\xb8rte Redknapp sit hold frem til Liga Cup-finalen, som dog blev tabt til Manchester United efter straffesparkskonkurrence. Resten af s\xc3\xa6sonen 2008/09 forl\xc3\xb8b ganske godt, og det blev til en, efter omst\xc3\xa6ndighederne, acceptabel 8. plads, som lige akkurat ikke gav Europ\xc3\xa6isk fodbold den f\xc3\xb8lgende s\xc3\xa6son. S\xc3\xa6sonen 2009/10 skulle dog vise sig at blive en lang succeshistorie. Allerede fra start var Spurs flyvende med fire sejre i de f\xc3\xb8rste fire kampe, og man f\xc3\xb8rte s\xc3\xa5ledes Premier League da man n\xc3\xa5ede landskampspausen i september 2009. Man form\xc3\xa5ede dog ikke at holde f\xc3\xb8ringen, og blev aldrig en seri\xc3\xb8s udfordre til mesterskabet, men med en 1-0 sejr over Manchester City p\xc3\xa5 udebane i n\xc3\xa6stsidste kamp, sikrede man 4. pladsen, og dermed mulighed for Champions League via to kvalifikationskampe. Den pr\xc3\xa6station sikrede Redknapp titlen som \xc3\xa5rets manager i Premier League, og han var s\xc3\xa5ledes kun den anden siden George Burley i 2001, til at vinde den h\xc3\xa6der, uden samtidig at vinde Premier League. S\xc3\xa6sonen 2010/11 startede ligam\xc3\xa6ssigt noget uj\xc3\xa6vnt, og man havde problemer i den f\xc3\xb8rste af de to kval.kampe til Champions League mod schweiziske Young Boys, hvor man allerede efter en halv time var bagud 3-0. Man k\xc3\xa6mpede sig dog tilbage til 3-2, og vandt returkampen 4-0 p\xc3\xa5 White Hart Lane. Dermed var Spurs for f\xc3\xb8rste gang i klubbens historie klar til Champions League. Man kom i gruppe med de forsvarende mestre Inter, tyske Werder Bremen og de hollandske mestre FC Twente. Trods titlen som Champions League-debutanter gik Spurs uimponeret til opgaven, og vandt overraskende gruppen foran Inter, bl.a. via en flot 3-1 over italienerne p\xc3\xa5 White Hart Lane. Man trak herefter de syv-dobbelte Champions League-vindere AC Milan i ottendelsfinalen. I Premier League begyndte man ogs\xc3\xa5 i l\xc3\xb8bet af efter\xc3\xa5ret at finde formen, og man vandt bl.a. North London-derbyet mod Arsenal med 3-2 p\xc3\xa5 Emirates Stadium, efter at have v\xc3\xa6ret bagud 2-0 ved pausen. Det var Spurs f\xc3\xb8rste sejr p\xc3\xa5 Arsenals hjemmebane siden 1991, dengang var det dog p\xc3\xa5 Arsenals gamle hjemmebane Highbury. I 2011 har Spurs holdt den gode form fra slutningen af 2010, og Redknapps mandskab ligger pr. 28. februar 2011 p\xc3\xa5 en 4. plads i Premier League. Derudover vandt Spurs 1-0 over AC Milan p\xc3\xa5 San Siro i den f\xc3\xb8rste ottendelsfinale af Champions League, og har dermed et ben i kvartfinalen. Spurs\' Champions League-eventyr endte i kvartfinalen mod Real Madrid, og i Premier League endte Redknapps mandskab p\xc3\xa5 en 5. plads, og m\xc3\xa5 derfor n\xc3\xb8jes med Europa League i s\xc3\xa6sonen 2011/12. I s\xc3\xa6sonen 2011/12 f\xc3\xb8rte han klubben til en fjerdeplads i ligaen, men dette var ikke nok til at opn\xc3\xa5r deltagelse i Champions League, fordi Chelsea, der var endt p\xc3\xa5 sjettepladsen, havde vundet Champions League og derfor skulle deltage som forsvarende mester. Redknapp blev derfor i juni fyret som klubbens manager med den begrundelse, at man ikke kunne opn\xc3\xa5 enighed om en kontraktforl\xc3\xa6ngelse.\n_START_SECTION_\nQueens Park Rangers\n_START_PARAGRAPH_\nDen 24. november 2012 blev han ny tr\xc3\xa6ner for Premier League-klubben Queens Park Rangers, hvor han erstattede Mark Hughes, der var blevet fyret pga. en d\xc3\xa5rlig s\xc3\xa6sonstart, som havde efterladt klubben uden sejre p\xc3\xa5 sidstepladsen i ligaen.'